อำเภอภูเขียว

ภูเขียว เป็นอำเภอในจังหวัดชัยภูมิ เดิมมีพื้นที่ถึง 7,058.82 ตารางกิโลเมตร (ร้อยละ 55.24 ของพื้นที่ทั้งจังหวัด) ครอบคลุมท้องที่ทั้งหมดของอำเภอภูเขียว อำเภอเกษตรสมบูรณ์ อำเภอแก้งคร้อ อำเภอคอนสาร อำเภอบ้านแท่น อำเภอภักดีชุมพล และบางส่วนของอำเภอเมืองชัยภูมิ


== ที่ตั้งและอาณาเขต ==
อำเภอภูเขียวมีอาณาเขตติดต่อกับอำเภอข้างเคียง ดังนี้
ทิศเหนือ ติดต่อกับอำเภอชุมแพ (จังหวัดขอนแก่น)
ทิศตะวันออก ติดต่อกับอำเภอบ้านแท่น
ทิศใต้ ติดต่อกับอำเภอแก้งคร้อ
ทิศตะวันตก ติดต่อกับอำเภอเกษตรสมบูรณ์และอำเภอคอนสาร



== ประวัติ ==
เดิมพื้นที่แถบบริเวณอำเภอภูเขียว เป็นชุมชนโบราณมาตั้งแต่สมัยทวารวดีโดยมีหลักฐานคือ คูดิน ใบเสมาจารึกอักษรปัลลวะ รวมทั้งโบราณสถานหลายแห่ง เช่น พระธาตุกลางบ้าน ตำบลผักปัง มีพระพุทธรูปโบราณปรากฏอยู่ พระธาตุบ้านโนนธาตุงาม ตำบลผักปัง พระธาตุวัดธาตุบ้านค้าว ตำบลโอโล และยังมีอีกหลายเแห่งที่ใกล้เคียงรอบๆ เช่น พระธาตุแก้งกอย หรือว่าโนนเมือง ตำบลโนนคูณ อำเภอคอนสาร จึงสรุปได้ว่าเป็นชุมชนเมืองมานานแล้ว อีกอย่างในตำนานอุรังคนิทาน ได้กล่าวถึงเมืองที่ชื่อ "กุรุนทนคร" อยู่ด้านทิศตะวันตกของเมือง หนองหาร ส่วนมากจะเข้าใจผิดว่า กุรุนทนคร เป็นเมืองแถบจังหวัดร้อยเอ็ด แต่ที่จริงแล้วคือบริเวณ "อำเภอภูเขียว" นี้เอง โดยในตำนานกล่าวว่า พระยากุรุนทนคร ไม่ได้มาร่วมสร้างพระธาตุด้วย และปรากฏอีกครั้งเมื่อสมัยอยุธยา มีฐานะเป็นเมืองเมืองหนึ่งในสมัยรัตนโกสินทร์ตอนต้น มีที่ตั้งเมืองอยู่ที่บ้านเมืองเก่า (ปัจจุบันอยู่ในท้องที่อำเภอเกษตรสมบูรณ์) หลวงไกรสิงหนาทเป็นเจ้าเมืองปกครองขึ้นตรงต่อกรุงเทพมหานคร พระไกรสิงหนาทผู้นี้ไม่มีบุตรสืบตระกูล จึงได้มีใบบอกแจ้งไปทางกรุงเทพมหานคร ให้แต่งตั้ง "นายฤๅชา" ซึ่งเป็นผู้มีความรู้ความสามารถดีให้เป็นเจ้าเมืองแทน ได้รับพระราชทานบรรดาศักดิ์เป็นหลวงไกรสิงหนาทและพระยาไกรสิงหนาทตามลำดับ
เมืองภูเขียวในปี พ.ศ. 2440 ประเทศไทยได้เปลี่ยนรูปการปกครองจากแบบจตุสดมภ์ เป็น มณฑลเทศาภิบาลแทน ได้ตั้งร้อยโทขุนแผ้วภักดี มากำกับราชการอยู่ที่เมืองภูเขียวเมื่อ พ.ศ. 2442 เมืองภูเขียวก็ถูกยุบลงมาเป็น "อำเภอภูเขียว" โดยขึ้นตรงต่อจังหวัดชัยภูมิและให้หลวงพรมภักดี ยกกระบัตรเมืองชัยภูมิ มาเป็นนายอำเภอภูเขียว ต่อมาทางราชการได้แต่งตั้งให้หลวงพินิจคงคา มาเป็นนายอำเภอภูเขียว เมื่อประมาณปี พ.ศ. 2444–2445 หลวงพินิจคงคาได้ย้ายที่ว่าการอำเภอจากบ้านโนนเสลา ไปตั้งใหม่ที่บ้านผักปัง (ที่ว่าการอำเภอภูเขียวในปัจจุบัน) โดยใช้นามว่า "อำเภอภูเขียว" ต่อมาในปี พ.ศ. 2449 ได้แยกอำเภอภูเขียวออกเป็น 2 อำเภอ คืออำเภอภูเขียว และ อำเภอเกษตรสมบูรณ์ ที่บ้านลาดหนองสามหมื่น โดยมีหลวงนรินทร์สงครามเป็นนายอำเภอคนแรก และในปี พ.ศ. 2452 พระยาจ่าแสงได้มาตรวจราชการที่อำเภอภูเขียวและอำเภอเกษตรสมบูรณ์ เห็นว่าอำเภอทั้งสองใกล้กันมาก จึงยุบอำเภอเกษตรสมบูรณ์ลงเป็นกิ่งอำเภอเกษตรสมบูรณ์ โดยให้ขึ้นกับอำเภอภูเขียวและย้ายที่ว่าการกิ่งไปตั้งที่บ้านยาง ชื่อว่า "กิ่งอำเภอบ้านยาง"
จะเห็นว่าในอดีตอำเภอภูเขียวเป็นอำเภอที่มีความสำคัญในประวัติศาสตร์มาก กล่าวคือ เคยเป็นเมืองเก่าซึ่งมีเจ้าเมืองที่มีบรรดาศักดิ์ถึงชั้นพระยาพานทอง เทียบเท่ากับจังหวัดทุกประการ ดังนั้นถึงแม้จะถูกยุบฐานะลงมาเป็นอำเภอแล้วก็ตาม ทางราชการก็ยังเห็นความสำคัญอยู่มาก มีการตั้งหน่วยราชการที่สำคัญกว่าอำเภอทั่วไป เช่น ศาลจังหวัดภูเขียว สำนักงานอัยการจังหวัดภูเขียว สำนักงานคุมประพฤติ สำนักงานขนส่ง เรือนจำ สำนักงานที่ดิน และคลังจังหวัดขึ้น นอกจากนั้นยังได้พิจารณายกฐานะขึ้นเป็นอำเภอชั้นเอกเมื่อปี พ.ศ. 2490 โดยมีนายย้อย เปรมไทย มาดำรงตำแหน่งนายอำเภอชั้นเอกคนแรก และนายอำเภอคนต่อมาก็เป็นข้าราชการชั้นเอกทุกคน ในขณะที่เวลานั้นตำแหน่งปลัดจังหวัดและหัวหน้าส่วนราชการ เป็นเพียงข้าราชการชั้นโทและรองผู้ว่าราชการชั้นโท และผู้ว่าราชการจังหวัดสมัยนั้นก็เป็นข้าราชการชั้นเอกเช่นกัน ในปี พ.ศ. 2521 ทางราชการยกฐานะอำเภอภูเขียวขึ้นเป็นระดับ 7 และปี พ.ศ. 2530 ทางสำนักงานคณะกรรมการข้าราชการพลเรือน (ก.พ.) ร่วมกับกรมการปกครองให้ทางอำเภอภูเขียวสำรวจปริมาณงานในหน้าที่ของนายอำเภอเพื่อขอเปลี่ยนเป็นระดับ 8 (ชั้นพิเศษ) และได้ยกฐานะอำเภอเป็นระดับ 8 (ชั้นพิเศษ) เมื่อวันที่ 16 ธันวาคม พ.ศ. 2531 และในปี พ.ศ. 2550 ทางราชการกำหนดให้นายอำเภอภูเขียวดำรงตำแหน่งข้าราชการระดับ 9 เทียบเท่ากับนายอำเภอเมืองชัยภูมิ
วันที่ 7 มิถุนายน 2451 ยุบอำเภอเกษตรสมบูรณ์ จังหวัดชัยภูมิ ของมณฑลนครราชสีมา ลงเป็น กิ่งอำเภอเกษตรสมบูรณ์ และกำหนดให้ขึ้นการปกครองกับอำเภอภูเขียว
วันที่ 29 เมษายน 2460 เปลี่ยนชื่ออำเภอภูเขียว จังหวัดชัยภูมิ เป็น อำเภอผักปัง และเปลี่ยนชื่อกิ่งอำเภอเกษตรสมบูรณ์ อำเภอภูเขียว เป็น กิ่งอำเภอบ้านยาง
วันที่ 22 มีนาคม 2467 เปลี่ยนแปลงเขตกิ่งอำเภอบ้านยางกับอำเภอภูเขียว โอนพื้นที่ตำบลโนนคูณ ตำบลหนองคอนไทย ตำบลคอนสาร และตำบลบ้านเป้า กิ่งอำเภอบ้านยาง อำเภอผักปัง มาขึ้นกับอำเภอผักปัง
วันที่ 20 กุมภาพันธ์ 2481 เปลี่ยนแปลงเขตอำเภอภูเขียวกับกิ่งอำเภอบ้านยาง โดยโอนพื้นที่ตำบลบ้านเป้า และตำบลบ้านหัน อำเภอผักปัง ไปขึ้นกับกิ่งอำเภอบ้านยาง
วันที่ 27 กุมภาพันธ์ 2481 ยกฐานะกิ่งอำเภอบ้านยาง อำเภอผักปัง เป็น อำเภอเกษตรสมบูรณ์ มีพื้นที่ตำบลบ้านยาง ตำบลกุดเลาะ ตำบลหนองบัวแดง ตำบลโนนกอก ตำบลนางแดด ตำบลบ้านเป้า ตำบลบ้านหัน
วันที่ 25 กรกฎาคม 2481 ตั้งตำบลแก้งคร้อ แยกออกจากตำบลกวางโจน
วันที่ 19 กันยายน 2481 เปลี่ยนแปลงเขตอำเภอเกษตรสมบูรณ์กับอำเภอภูเขียว โดยโอนพื้นที่หมู่ 6,8 (ในขณะนั้น) ของตำบลบ้านหัน อำเภอเกษตรสมบูรณ์ มาขึ้นกับตำบลผักปัง อำเภอภูเขียว
วันที่ 17 เมษายน 2482 เปลี่ยนชื่ออำเภอผักปัง จังหวัดชัยภูมิ เป็น อำเภอภูเขียว
วันที่ 25 กันยายน 2482 เปลี่ยนชื่อตำบลบ้านมอญ อำเภอภูเขียว เป็น ตำบลสามสวน
30 ธันวาคม 2495 ตั้งตำบลหนองสังข์ แยกออกจากตำบลกวางโจน ตั้งตำบลบ้านแท่น แยกออกจากตำบลสามสวน และตำบลบ้านเต่า ตั้งตำบลทุ่งพระ แยกออกจากตำบลคอนสาร
วันที่ 15 กันยายน 2496 ตั้งตำบลหนองขาม แยกออกจากตำบลแก้งคร้อ
วันที่ 17 กันยายน 2498 จัดตั้งสุขาภิบาลผักปัง ในท้องที่บางส่วนของตำบลผักปัง
วันที่ 16 สิงหาคม 2501 แยกพื้นที่ตำบลช่องสามหมอ ตำบลหนองสังข์ และตำบลหนองขาม อำเภอภูเขียว ไปตั้งเป็น กิ่งอำเภอแก้งคร้อ และกำหนดให้ขึ้นการปกครองกับอำเภอภูเขียว
วันที่ 16 กันยายน 2501 แยกพื้นที่ตำบลทุ่งพระ ตำบลโนนคูณ และตำบลคอนสาร อำเภอภูเขียว ไปตั้งเป็น กิ่งอำเภอคอนสาร และกำหนดให้ขึ้นการปกครองกับอำเภอภูเขียว
วันที่ 10 ธันวาคม 2502 ยกฐานะกิ่งอำเภอแก้งคร้อ อำเภอภูเขียว และกิ่งอำเภอคอนสาร อำเภอภูเขียว เป็น อำเภอแก้งคร้อ และอำเภอคอนสาร
วันที่ 18 สิงหาคม 2507 เปลี่ยนแปลงเขตอำเภอคอนสารกับอำเภอภูเขียว โดยโอนพื้นที่หมู่ 2,4,8 (ในขณะนั้น) ของตำบลโนนคูณ อำเภอคอนสาร มาขึ้นกับตำบลหนองคอนไทย อำเภอภูเขียว
วันที่ 15 มิถุนายน 2508 แยกพื้นที่ตำบลสามสวน ตำบลบ้านเต่า ตำบลบ้านแท่น อำเภอภูเขียว ไปตั้งเป็น กิ่งอำเภอบ้านแท่น และกำหนดให้ขึ้นการปกครองกับอำเภอภูเขียว
วันที่ 7 กันยายน 2508 ตามประกาศเปลี่ยนแปลงเขตอำเภอคอนสารกับอำเภอภูเขียว ปี พ.ศ. 2507 ตำบลโนนคูณ อำเภอคอนสาร และตำบลหนองคอนไทย อำเภอภูเขียวมีเขตเปลี่ยนแปลงไป และเนื่องจากผู้ที่มีตำแหน่งเป็นกำนันตำบลโนนคูณและแพทย์ประจำตำบลโนนคูณ มีภูมิลำเนาอยู่ในหมู่บ้านที่โอนไปด้วย จึงทำให้ตำบลหนองคอนไทยมีกำนัน 2 คน และแพทย์ประจำตำบล 2 คน จึงจำเป็นที่จะต้องทำให้กำนันและแพทย์ประจำตำบลโนนคูณและตำบลหนองคอนไทย หมดสภาพการเป็นกำนันและแพทย์ประจำตำบลเพื่อที่จะได้ทำการเลือกตั้งขึ้นใหม่ฉะนั้น จึงให้ยุบตำบลโนนคูณ อำเภอคอนสาร และตำบลหนองคอนไทย อำเภอภูเขียว ให้ตั้งตำบลหนองคอนไทยและตำบลโนนคูณ แยกออกจากตำบลหนองคอนไทย (เดิม) และตำบลโนนคูณ (เดิม)
วันที่ 28 พฤษภาคม 2511 ตั้งตำบลโคกสะอาด แยกออกจากตำบลหนองคอนไทย
วันที่ 25 กุมภาพันธ์ 2512 ยกฐานะกิ่งอำเภอบ้านแท่น อำเภอภูเขียว เป็น อำเภอบ้านแท่น
วันที่ 4 สิงหาคม 2524 ตั้งตำบลหนองตูม แยกออกจากตำบลผักปัง
วันที่ 6 เมษายน 2525 ตั้งตำบลโอโล แยกออกจากตำบลกุดยม ตั้งตำบลธาตุทอง แยกออกจากตำบลกวางโจน
วันที่ 13 พฤศจิกายน 2535 ตั้งตำบลบ้านดอน แยกออกจากตำบลบ้านเพชร
วันที่ 9 เมษายน 2536 จัดตั้งสุขาภิบาลบ้านเพชรภูเขียว ในท้องที่หมู่ 1–2, 12–13 ตำบลบ้านเพชร
วันที่ 25 พฤษภาคม 2542 ยกฐานะสุขาภิบาลผักปัง และสุขาภิบาลบ้านเพชรภูเขียว เป็น เทศบาลตำบลผักปัง และเทศบาลตำบลบ้านเพชรภูเขียว ตามลำดับ ด้วยผลของกฎหมาย
วันที่ 1 พฤศจิกายน 2546 แยกพื้นที่หมู่ 7 บ้านกุดโคลน ตำบลโคกสะอาด ตั้งเป็นหมู่บ้านใหม่ หมู่ 15 บ้านโคกเจริญชัย และแยกพื้นที่หมู่ 4 บ้านฝายพญานาค ตำบลธาตุทอง ตั้งเป็นหมู่บ้านใหม่ หมู่ 13 บ้านฝายพญานาคเหนือ และแยกพื้นที่หมู่ 6 บ้านสีปลาด ตำบลหนองคอนไทย ตั้งเป็นหมู่บ้านใหม่ หมู่ 15 บ้านสีปลาด และแยกพื้นที่หมู่ 5 บ้านโนนดินจี่ ตำบลโอโล ตั้งเป็นหมู่บ้านใหม่ หมู่ 12 บ้านโนนดินจี่ และแยกพื้นที่หมู่ 14 บ้านหนองดินดำ ตำบลบ้านแก้ง ตั้งเป็นหมู่บ้านใหม่ หมู่ 18 บ้านหนองดินดำ
วันที่ 30 กันยายน 2547 แยกพื้นที่หมู่ 3 บ้านค้าว ตำบลโอโล ตั้งเป็นหมู่บ้านใหม่ หมู่ 13 บ้านค้าว และแยกพื้นที่หมู่ 1 บ้านดอนไก่เถื่อน ตำบลบ้านดอน ตั้งเป็นหมู่บ้านใหม่ หมู่ 11 บ้านดอน และแยกพื้นที่หมู่ 1 บ้านโคกสะอาด ตำบลโคกสะอาด ตั้งเป็นหมู่บ้านใหม่ หมู่ 16 บ้านโคกสะอาด
วันที่ 15 กุมภาพันธ์ 2549 แยกพื้นที่หมู่ 5 บ้านดอนจำปา ตำบลกวางโจน ตั้งเป็นหมู่บ้านใหม่ หมู่ 17 บ้านโนนจำปาทอง และแยกพื้นที่หมู่ 9 บ้านโคกสะอาด ตำบลบ้านแก้ง ตั้งเป็นหมู่บ้านใหม่ หมู่ 19 บ้านโคกสะอาด และแยกพื้นที่หมู่ 5 บ้านโนนหินแร่ ตำบลบ้านแก้ง ตั้งเป็นหมู่บ้านใหม่ หมู่ 20 บ้านโนนหินแร่
วันที่ 28 พฤษภาคม 2550 แยกพื้นที่หมู่ 2 บ้านหนองดินดำ ตำบลบ้านแก้ง ตั้งเป็นหมู่บ้านใหม่ หมู่ 21 บ้านหนองดินดำ และแยกพื้นที่หมู่ 4 บ้านกวางโจน ตำบลกวางโจน ตั้งเป็นหมู่บ้านใหม่ หมู่ 18 บ้านกวางโจน
วันที่ 27 พฤษภาคม 2553 เปลี่ยนชื่อเทศบาลตำบลผักปัง อำเภอภูเขียว เป็น เทศบาลตำบลภูเขียว
วันที่ 24 สิงหาคม 2555 จัดตั้งองค์การบริหารส่วนตำบลธาตุทอง เป็น เทศบาลตำบลธาตุทอง
วันที่ 27 มกราคม 2557 จัดตั้งองค์การบริหารส่วนตำบลบ้านแก้ง เป็น เทศบาลตำบลบ้านแก้ง
== การแบ่งเขตการปกครอง ==
=== การปกครองส่วนภูมิภาค ===
อำเภอภูเขียวแบ่งเขตการปกครองย่อยออกเป็น 11 ตำบล 155 หมู่บ้าน ได้แก่
{|
|-
||1.||ผักปัง|| || ||  || ||  (Phak Pang)|| || || || || || || || || 7.||โคกสะอาด|| || || || ||  (Khok Sa-at) ||
|-
||2.||กวางโจน|| || || || ||   (Kwang Chon)|| || || || || || || || || 8.||หนองตูม || || ||  || || (Nong Tum) ||
|-
||3.||หนองคอนไทย|| || || || ||   (Nong Khon Thai)|| || || || || || || || || 9.||โอโล|| || || || ||  (Olo)  ||
|-
||4.||บ้านแก้ง|| || || || ||   (Ban Kaeng)|| || || || || || || || || 10.||ธาตุทอง|| || || || ||  (That Thong)  ||
|-
||5.||กุดยม || || |||| || (Kut Yom)|| || || || || || || || ||11.||บ้านดอน|| ||  || || || (Ban Don)  ||
|-
||6.||บ้านเพชร || || || || || (Ban Phet)
|}
=== การปกครองส่วนท้องถิ่น ===
ท้องที่อำเภอภูเขียวประกอบด้วยองค์กรปกครองส่วนท้องถิ่น 13 แห่ง ได้แก่
เทศบาลตำบลภูเขียว ครอบคลุมพื้นที่บางส่วนของตำบลผักปัง
เทศบาลตำบลบ้านเพชรภูเขียว ครอบคลุมพื้นที่ตำบลบ้านเพชร (เฉพาะหมู่ที่ 2, 7-9 และบางส่วนของหมู่ที่ 1)
เทศบาลตำบลธาตุทอง ครอบคลุมพื้นที่ตำบลธาตุทองทั้งตำบล
เทศบาลตำบลบ้านแก้ง ครอบคลุมพื้นที่ตำบลบ้านแก้งทั้งตำบล
องค์การบริหารส่วนตำบลผักปัง ครอบคลุมพื้นที่ตำบลผักปัง (เฉพาะนอกเขตเทศบาลตำบลภูเขียว)
องค์การบริหารส่วนตำบลกวางโจน ครอบคลุมพื้นที่ตำบลกวางโจนทั้งตำบล
องค์การบริหารส่วนตำบลหนองคอนไทย ครอบคลุมพื้นที่ตำบลหนองคอนไทยทั้งตำบล
องค์การบริหารส่วนตำบลกุดยม ครอบคลุมพื้นที่ตำบลกุดยมทั้งตำบล
องค์การบริหารส่วนตำบลบ้านเพชร ครอบคลุมพื้นที่ตำบลบ้านเพชร (เฉพาะหมู่ที่ 3-6 และบางส่วนของหมู่ที่ 1)
องค์การบริหารส่วนตำบลโคกสะอาด ครอบคลุมพื้นที่ตำบลโคกสะอาดทั้งตำบล
องค์การบริหารส่วนตำบลหนองตูม ครอบคลุมพื้นที่ตำบลหนองตูมทั้งตำบล
องค์การบริหารส่วนตำบลโอโล ครอบคลุมพื้นที่ตำบลโอโลทั้งตำบล
องค์การบริหารส่วนตำบลบ้านดอน ครอบคลุมพื้นที่ตำบลบ้านดอนทั้งตำบล
== สถานที่ราชการสำคัญ ==
โรงพยาบาลภูเขียวเฉลิมพระเกียรติ เป็นโรงพยาบาลทั่วไปประจำอำเภอภูเขียว ประเภททุติยภูมิ ให้บริการรักษาทั้งผู้ป่วยในและผู้ป่วยนอก แรกเริ่มก่อสร้างตั้งขึ้นเมื่อปี พ.ศ. 2489 โดยคณะกรรมการอำเภอภูเขียว บริจาคที่ดิน 5 ไร่สร้างเป็นสถานีอนามัยชั้น 2 เรือนไม้ ปัจจุบันโรงพยาบาลภูเขียว ตั้งอยู่ บ้านเลขที่ 149 หมู่ 4 ตำบลผักปัง อำเภอภูเขียว จังหวัดชัยภูมิ มีเนื้อที่ 48 ไร่ ซึ่งเป็นที่ราชพัสดุของกรมราชทัณฑ์ ปัจจุบันได้รับให้เปลี่ยนชื่อใหม่เป็น โรงพยาบาลภูเขียวเฉลิมพระเกียรติ และมีเตียงให้บริการจริง จำนวน 294 เตียง (มกราคม 2559) อำเภอภูเขียว จังหวัดชัยภูมิ มีพื้นที่ติดต่อกับ อำเภอบ้านแท่น อำเภอคอนสาร และอำเภอเกษตรสมบูรณ์ จังหวัดชัยภูมิ และมีประชากรทั้งในเขตอำเภอที่ตั้ง และรับการส่งต่อจากอำเภอใกล้เคียง มารับริการที่โรงพยาบาลภูเขียวเฉลิมพระเกียรติ อย่างต่อเนื่อง
* ปี พ.ศ. 2489 : สถานีอนามัยชั้น 2
* ปี พ.ศ. 2510 : โรงพยาบาลชุมชน ขนาด 10 เตียง
* ปี พ.ศ. 2519 : โรงพยาบาลชุมชน ขนาด 30 เตียง
* ปี พ.ศ. 2526 : โรงพยาบาลชุมชน ขนาด 60 เตียง
* ปี พ.ศ. 2539 : โรงพยาบาลชุมชน ขนาด 90 เตียง
* ปี พ.ศ. 2555 : โรงพยาบาลชุมชนแม่ข่าย ขนาด 150 เตียง (M2)
ศาลจังหวัดภูเขียว เป็นศาลจังหวัดแห่งที่ 2 ของจังหวัดชัยภูมิ เป็นศาลยุติธรรมชั้นต้นที่ตั้งอยู่ในอำเภอภูเขียว มีอำนาจศาลตามที่พระราชบัญญัติจัดตั้งศาลจังหวัดชัยภูมิได้กำหนดไว้ มีอำนาจพิจารณาพิพากษาคดีแพ่งและคดีอาญา ทางราชการได้เห็นว่าอำเภอภูเขียวภูมิประเทศ กว้างขวางมีพลเมืองมาก (ประมาณเกือบสองแสนคน) และมีระยะห่างไกลจากตัวจังหวัดมาก การคมนาคมไม่สะดวกต้องเดินทางด้วยเท้าหรือช้าง ม้า เป็นพาหนะจึงได้ก่อตั้งที่ทำการ อัยการประจำศาลจังหวัด ศาลจังหวัด และเรือนจำประจำอำเภอภูเขียวขึ้น เนื่องจากศาลจังหวัดภูเขียว เดิมได้ก่อสร้างมาเป็นระยะเวลายาวนาน จึงมีสภาพเก่าและไม่มั่นคงแข็งแรง ประกอบกับในแต่ละวันได้มีประชาชนมาติดต่องานราชการจำนวนมาก ศาลจังหวัดภูเขียวเดิมแคบไม่เพียงพอที่จะให้บริการแก่ประชาชน ทางสำนักงานอัยการสูงสุดจึงได้ของบประมาณก่อสร้างที่ทำการแห่งใหม่จากทางราชการ และได้ก่อสร้างที่ทำการแห่งใหม่ขึ้น ณ บ้านโนนทรายคำ
สถานีตำรวจภูธรภูเขียว ตั้งอยู่ที่เลขที่ 100 หมู่ 1 ตำบลผักปัง โดยมีเขตอำนาจความรับผิดชอบในเขต 8 ตำบล 114 หมู่บ้าน ได้แก่ พื้นที่ตำบลผัักปัง ตำบลกวางโจน ตำบลโคกสะอาด ตำบลหนองคอนไทย ตำบลหนองตูม ตำบลธาตุทอง ตำบลโอโล และตำบลกุดยม
สถานีตำรวจภูธรบ้านเพชร ตั้งอยู่ที่เลขที่ 128 หมู่ 5 ตำบลบ้านเพชร โดยมีเขตอำนาจความรับผิดชอบในเขต 2 ตำบล 20 หมู่บ้าน ได้แก่ พื้นที่ตำบลบ้านเพชร และตำบลบ้านดอน
สถานีตำรวจภูธรบ้านแก้ง ตั้งอยู่ที่เลขที่ 319 หมู่ 4 ตำบลบ้านแก้ง โดยมีเขตอำนาจความรับผิดชอบในเขต 1 ตำบล 21 หมู่บ้าน ได้แก่ พื้นที่ตำบลบ้านแก้ง
== วัดและโบราณสถาน ==
ธาตุบ้านผักปัง (ธาตุกลางบ้าน) ลักษณะองค์ธาตุ เป็นรูปสี่เหลี่ยมจัตุรัส ขนาดกว้างประมาณด้านละ 1.20 เมตร สูงประมาณ 2.70 เมตร รอบองค์ธาตุมีอิฐเรียงอยู่ที่ระดับพื้นดิน เป็นรูปสี่เหลี่ยมผืนผ้า คล้ายเป็นพื้นฐานรองรับอีกชั้นหนึ่ง ขนาดกว้าง 3.50 เมตร ยาว 8.50 เมตร ด้านหน้าหรือด้านทิศตะวันออก ก่ออิฐยื่นคล้ายจะเป็นทางเข้า
ธาตุบ้านโนนธาตุงาม ตั้งวัดเมื่อ พ.ศ. 2483 สิ่งก่อสร้างที่สำคัญคือ ธาตุ 2 องค์ตั้งอยู่ห่างกันประมาณ 25.5 เมตร ปัจจุบันธาตุองค์ใหญ่พังทลายเหลือเพียงครึ่งองค์ ส่วนองค์เล็กยังคงสภาพรูปลักษณะศิลปกรรมให้เห็นอยู่บ้าง ส่วนปูนที่ฉาบกระเทาะออกเป็นส่วนใหญ่ รูปแบบศิลปกรรมเป็นธาตุแบบท้องถิ่นที่เรียกว่าเจดีย์ลาว อายุสมัยน่าจะอยู่ในช่วงปลายอยุธยาหรือต้นรัตนโกสินทร์ ธาตุองค์ที่ 1 เป็นธาตุก่อด้วยอิฐสอดินฉาบปูนและมีปูนปั้นประดับด้านนอกสภาพองค์ธาตุยังค่อนข้างสมบูรณ์ แต่ปูนปั้นประดับหลุดร่อนเกือบหมดเหลือเพียงปูนปั้นกลีบบัวหงายประดับอยู่บางส่วน ส่วนฐานจมดินลักษณะองค์ธาตุเป็นรูปสี่เหลี่ยมจัตุรัสขนาด 1.20 เมตร สูงประมาณ 2.70 เมตร รอบองค์ธาตุมีอิฐเรียงอยู่ที่ระดับพื้นดินเป็นรูปสี่เหลี่ยมผืนผ้าคล้ายเป็นพื้นฐานรองรับอีกชั้นหนึ่ง ขนาดกว้าง 3.50 เมตร ยาว 8.50 เมตร มีร่องรอยของใบเสมาหินปักเป็นกลุ่ม กลุ่มละ 3 ใบ ทุกด้านและที่มุมฐานทั้ง 4 ส่วนธาตุองค์ที่ 2 ลักษณะเป็นธาตุทรงสี่เหลี่ยมจัตุรัส ก่อด้วยอิฐสอดิน สภาพค่อนข้างชำรุดหักพังไม่เห็นรูปแบบเดิมที่ชัดเจน ไม่สามารถบอกได้ว่ามีการฉาบปูนด้านนอกหรือไม่ ขนาดขององค์ธาตุ กว้างและยาว 1.90 เมตร ส่วนสูงที่เหลืออยู่ประมาณ 2.20 เมตร
วัดพระธาตุหนองสามหมื่น ตั้งอยู่ที่หมู่ 1 ตำบลบ้านแก้ง เป็นโบราณสถานที่มีความสำคัญและน่าสนใจมากแห่งหนึ่งของชัยภูมิ ตั้งอยู่ที่บ้านแก้ง จากตัวเมืองชัยภูมิเดินทางไปตามทางหลวงหมายเลข 201 ผ่านอำเภอภูเขียวไปจนถึงบ้านหนองสองห้องระยะทางประมาณ 80 กิโลเมตร เลี้ยวซ้ายเข้าทางหลวงหมายเลข 2055 อีก 9 กิโลเมตรถึงบ้านแก้งและแยกซ้ายไปวัดพระธาตุหนองสามหมื่นอีกประมาณ 5 กิโลเมตร พระธาตุหนองสามหมื่น เรียกชื่อตามหนองน้ำ ซึ่งอยู่ห่างออกไปทางทิศตะวันตกเฉียงเหนือของวัด เป็นพระธาตุที่มีลักษณะสวยงาม และสมบูรณ์ที่สุดองค์หนึ่ง ไม่ปรากฏหลักฐานว่าสร้างขึ้นเมื่อใดแต่จากลักษณะทางด้านสถาปัตยกรรมและศิลปกรรมที่ปรากฏ เกิดจากการผสมผสานกันระหว่างศิลปะล้านนา ล้านช้าง และอยุธยา สันนิษฐานว่าสร้างขึ้นราวพุทธศตวรรษที่ 21-22 ในสมัยพระไชยเชษฐาธิราชแห่งราชอาณาจักรลาว  พระธาตุหนองสามหมื่นมีลักษณะเป็นเจดีย์ย่อมุมไม้สิบสอง ตั้งอยู่บนฐานเขียงรูปสี่เหลี่ยมจัตุรัส มีความสูงประมาณ 45 เมตร มีบันไดทางขึ้นทั้งสี่ด้าน เหนือฐานเขียงเป็นฐานบัวคว่ำบัวหงายรองรับองค์พระธาตุ ซึ่งมีซุ้มทั้งสี่ทิศ ประดิษฐานพระพุทธรูปปางรำพึง และปางลีลา ภายในองค์พระธาตุบรรจุพระบรมสารีริกธาตุของพระพุทธเจ้า รูปแบบดังกล่าวอาจเปรียบเทียบได้กับพระธาตุอื่นๆ ทั้งในนครเวียงจันทน์และในเขตไทย เช่น พระธาตุวัดเทพพล เมืองเวียงคุก จังหวัดหนองคาย พระธาตุศรีเมือง นครเวียงจันทน์ เป็นต้น
== อ้างอิง ==
ภูเขียว